|  |
| --- |
| **সমাজকল্যাণ মন্ত্রণালয়** |

**১.0 ভূমিকা**

সাম্প্রতিক সময়ে মাথাপিছু আয়ের প্রবৃদ্ধি, মানব সম্পদ উন্নয়ন এবং জলবায়ু পরিবর্তনে অভিযোজন সক্ষমতার কারণে বাংলাদেশ বিশ্ব দরবারে উন্নয়ন মডেল হিসেবে পরিচিতি লাভ করেছে। দ্রুত অর্থনৈতিক উন্নয়নের প্রাক্কালে অর্থনীতির সহজাত কাঠামোগত পরিবর্তনের স্বাভাবিক নিয়মেই দেশের আয় বন্টনে বৈষম্য রয়েছে। এ বৈষম্যকে দূর করার প্রয়াসে সমাজকল্যাণ মন্ত্রণালয় বয়স্ক ভাতা, বিধবা ভাতা, প্রতিবন্ধী ভাতা ইত্যাদিসহ প্রায় অর্ধ-শতাধিক সামাজিক নিরাপত্তা কর্মসূচি বাস্তবায়ন করছে। সমাজের পিছিয়ে পড়া জনগোষ্ঠী তথা দরিদ্র, ভবঘুরে, আশ্রয়হীন, প্রবীণ, দুস্থ নারী, অনাথ ও ঝুঁকিপূর্ণ শিশু, প্রতিবন্ধী ব্যক্তি সমাজকল্যাণ মন্ত্রণালয়ের এসব কর্মসূচির সেবা ও সুবিধা ভোগ করে আসছে। নারীর ক্ষমতায়নসহ নারীর সামগ্রিক আর্থসামাজিক উন্নয়নের লক্ষ্যে সমাজকল্যাণ মন্ত্রণালয় তার সকল কর্মসূচিতে নারীর অংশগ্রহণকে প্রাধান্য দিয়ে থাকে। বর্তমানে বিদ্যমান কর্মসূচিসমূহে নারী উপকারভোগীর সংখ্যা শতকরা ৫০ ভাগের বেশি। নারীদের কাছে উন্নয়নের সুফল পৌঁছে দেয়ার মাধ্যমে পরিবার ও সমাজ থেকে সকল ধরনের বৈষম্য হ্রাস করা এ মন্ত্রণালয়ের অন্যতম লক্ষ্য।

**২.0 আইন, পরিকল্পনা দলিল ও নীতিমালায় বর্ণিত নারী উন্নয়নে মন্ত্রণালয়/বিভাগের ম্যান্ডেট**

বাংলাদেশের সংবিধান, প্রচলিত আইন, ৮ম পঞ্চবার্ষিক পরিকল্পনা, টেকসই উন্নয়ন লক্ষ্যমাত্রা, বাংলাদেশের প্রেক্ষিত পরিকল্পনা (২০২১-৪১), জাতিসংঘ ঘোষিত প্রতিবন্ধী ব্যক্তির অধিকার সনদসহ বিভিন্ন জাতীয় এবং আন্তর্জাতিক ফোরামে প্রদত্ত প্রতিশ্রুতি অনুযায়ী সমাজকল্যাণ মন্ত্রণালয়ের সকল কর্মসূচি বাস্তবায়িত হচ্ছে। গণপ্রজাতন্ত্রী বাংলাদেশের সংবিধানের ১৫(ঘ) অনুচ্ছেদে সামাজিক সুরক্ষার বিষয়ে বলা হয়েছে যে, সামাজিক নিরাপত্তার অধিকার অর্থাৎ বেকারত্ব, ব্যাধি বা পঙ্গুত্বজনিত কিংবা বৈধব্য, মাতৃপিতৃহীনতা বা বার্ধক্যজনিত কিংবা অনুরূপ অন্যান্য পরিস্থিতিজনিত কারণে অভাবগ্রস্ততার ক্ষেত্রে দেশের প্রত্যেক নাগরিকের সরকারি সাহায্য লাভের অধিকার রয়েছে।

৮ম পঞ্চবার্ষিক পরিকল্পনায় সকলের জন্য একটি সামাজিক সুরক্ষা বলয় তৈরি করে কার্যকরভাবে দারিদ্র্য ও বৈষম্যকে মোকাবেলা করে এবং বিস্তৃত মানব উন্নয়ন, কর্মসংস্থান এবং অর্থনৈতিক বিকাশে অবদান রাখার বিষয়ে উল্লেখ রয়েছে। ৮ম পঞ্চবার্ষিক পরিকল্পনায় সামাজিক নিরাপত্তা বলয়কে (১) সামাজিক সহায়তা (২) সামাজিক বীমা (৩) সামাজিক সুরক্ষা সিস্টেমের প্রশাসনিক সংস্কার−এ তিনটি ভাগে ভাগ করা হয়েছে। তবে সামাজিক সহায়তা এবং সামাজিক সুরক্ষা সিস্টেমের প্রশাসনিক সংস্কারে সমাজকল্যাণ মন্ত্রণালয়ের সরাসরি ভূমিকা রয়েছে।

বাংলাদেশের প্রেক্ষিত পরিকল্পনা (২০২১-৪১) বাস্তবায়নে সমাজকল্যাণ মন্ত্রণালয়কে দেশের পিছিয়ে পড়া জনগোষ্ঠী, সর্বাধিক সুবিধাবঞ্চিত, দুর্বল, প্রান্তিক এবং জনসংখ্যার বঞ্চিত অংশের জন্য পদক্ষেপ নেয়ার জন্য দায়িত্ব প্রদান করা হয়েছে।

জাতীয় সামাজিক নিরাপত্তা কৌশল কর্মপরিকল্পনা, ফেইজ-২ (২০২১-২৬) বাস্তবায়নে সমাজকল্যাণ মন্ত্রণালয়কে জীবন-চক্রভিত্তিক সামাজিক সুরক্ষা কার্যক্রম গ্রহণ করার বিষয়ে বলা হয়েছে।

এছাড়া সমাজকল্যাণ মন্ত্রণালয় শিশু আইন-২০১৩, এতিমখানা ও বিধবা সনদ আইন-১৯৪৪, কারাগারে আটক সাজাপ্রাপ্ত নারীদের বিশেষ সুবিধা আইন-২০০৬ প্রভৃতি আইনে নির্দেশিত পন্থায় নারীদের সম-অধিকার প্রতিষ্ঠা ও বৈষম্য দূরীকরণে নিয়মিতভাবে কাজ করছে।

**৩.0 মন্ত্রণালয়/বিভাগ/দপ্তর/সংস্থায় কর্মরত এবং উপকারভোগী নারী ও পুরুষের তথ্য**

**৩.১ কর্মরত নারী ও পুরুষের তথ্য**

| **প্রতিষ্ঠান** | **মোট** | **পুরুষ** | **নারী** | **নারীর শতকরা হার** |
| --- | --- | --- | --- | --- |
| সচিবালয় | ৮৫ | ৬৭ | ১৮ | ২১.2 |
| সমাজসেবা অধিদপ্তর  | ১০,৮৫৩ | ৭,৪২৩ | ৩,৪৩০ | ৩১.৬ |
| জাতীয় প্রতিবন্ধী উন্নয়ন ফাউন্ডেশন | ১,৮৯০ | ১,১৮৪ | ৭০৬ | ৩৭.4 |
| বাংলাদেশ জাতীয় সমাজকল্যাণ পরিষদ | ২২ | ১৬ | ৬ | ২৭.3 |
| নিউরো-ডেভেলপমেন্টাল প্রতিবন্ধী সুরক্ষা ট্রাস্ট | ৩৫ | ২৪ | ১১ | ৩১.৪ |
| শারীরিক প্রতিবন্ধী কল্যাণ ট্রাস্ট (মৈত্রী শিল্প) | ১৫০ | ১২৫ | ২৫ | ১৬.7 |
| **মোট** | **১৩,০৩৫** | **৮,৮৩৯** | **৪,১৯৬** | **৩২.2** |

**৩.২ উপকারভোগী নারী ও পুরুষের তথ্য**

| **কর্মসূচি** | **মোট** | **পুরুষ** | **নারী** | **নারীর শতকরা হার** |
| --- | --- | --- | --- | --- |
| বয়স্ক ভাতা | ৫৭,0১,০০০ | ২৭,৪১,০৭৩ | ২৯,৫৯,৯২৭ | ৫১.৯ |
| বিধবা ও স্বামী নিগৃহীতা ভাতা | ২৪,৭৫,০০০ | ০ | ২৪,৭৫,০০০ | 100.0 |
| প্রতিবন্ধীদের জন্য ভাতা | ২০,০৮,০০০ | ১২,৫৮,৯৫৪ | ৭,৪৯,০৪৬ | ৩৭.৩ |
| প্রতিবন্ধীদের জন্য শিক্ষা উপবৃত্তি | ১,০০,০০০ | ৫৬,৯০০ | ৪৩,১০০ | ৪৩.১  |
| দগ্ধ ও প্রতিবন্ধীদের পুনর্বাসন তহবিল | ১,৯১,১৩০ | ১,২৪,১৫৩ | 66,৯৭৭ | 35.০ |
| হিজড়া, বেদে ও অন্যান্য অনগ্রসর সম্প্রদায়ের জীবনমান উন্নয়ন | ৮৪,৪৬২  | 49,941 | নারী ২৮,৭৭৬হিজড়া ৫,৭৪৫ | ৩৪.1 |
| **মোট :**  | **১,০৫,৫৯,৫৯২** | **৪২,৩১,০২১** | **৬৩,২৮,৫৭১** | **৫৯.৯** |

**4.০ মন্ত্রণালয়/বিভাগের বাজেটে নারীর হিস্যা**

(কোটি টাকায়)

|  |  |  |  |  |
| --- | --- | --- | --- | --- |
| **বিবরণ** | **বাজেট 20২4-25** | **সংশোধিত 2023-২4** | **বাজেট 2023-২4** | **প্রকৃত 2022-23** |
| **বাজেট** | **নারীর হিস্যা** | **সংশোধিত** | **নারীর হিস্যা** | **বাজেট** | **নারীর হিস্যা** | **প্রকৃত** | **নারীর হিস্যা** |
| **নারী** | **শতকরা হার** | **নারী** | **শতকরা হার** | **নারী** | **শতকরা হার** | **নারী** | **শতকরা হার** |
| মোট বাজেট |  |  |  |  |  |  |  |  |  |  |  |  |
| বিভাগের বাজেট |  |  |  |  |  |  |  |  |  |  |  |  |
| উন্নয়ন বাজেট |  |  |  |  |  |  |  |  |  |  |  |  |
| পরিচালন বাজেট |  |  |  |  |  |  |  |  |  |  |  |  |

সূত্র: আরসিজিপি ডাটাবেইজ

**৫.0 মন্ত্রণালয়ের অগ্রাধিকারসম্পন্ন ব্যয়খাত/কর্মসূচিসমূহের মাধ্যমে নারী উন্নয়নের প্রভাব**

|  **অগ্রাধিকারসম্পন্ন ব্যয়খাত/কর্মসূচিসমূহ**  | **নারী উন্নয়নে এর প্রভাব (প্রত্যক্ষ ও পরোক্ষ)** |
| --- | --- |
| 1. সামাজিক সুরক্ষা
 | সমাজের অনগ্রসর, বিপন্ন এবং প্রান্তিক জনগোষ্ঠীর সামাজিক সুরক্ষা ও নিরাপত্তা প্রদানে বয়স্ক ভাতা, বিধবা ও স্বামী নিগৃহীতা ভাতা এবং প্রতিবন্ধী ভাতা প্রদান করা হচ্ছে। এছাড়া, প্রতিবন্ধী শিক্ষার্থীদের জন্য শিক্ষা উপবৃত্তি এবং হিজড়া, বেদে ও অনগ্রসর জনগোষ্ঠীর জীবনমান উন্নয়ন কর্মসূচি হিসেবে নগদ অর্থ প্রদান কার্যক্রম চলমান রয়েছে। বিধবা ও স্বামী নিগৃহীতা কার্যক্রমে শতভাগ নারী এবং অন্যান্য কার্যক্রমে ন্যূনতম ৫০ শতাংশ নারী অন্তর্ভুক্তি বাধ্যতামূলক থাকায় মোট ৬৩.২৮ লক্ষ নারীর সামাজিক নিরাপত্তা নিশ্চিত হচ্ছে। ফলে নারীর সামাজিক মর্যাদা বৃদ্ধি এবং ক্ষমতায়ন নিশ্চিত হওয়ার সাথে সাথে দারিদ্র্য ঝুঁকি হ্রাস পাচ্ছে।  |
| 1. সেবামূলক সুদমুক্ত ক্ষুদ্রঋণ কার্যক্রম
 | দেশব্যাপী গ্রাম ও শহর এলাকার দরিদ্র কর্মক্ষম ও প্রতিবন্ধী ব্যক্তিদের সংগঠিত করে তাদের উপযুক্ত প্রশিক্ষণ ও ঋণ প্রদানপূর্বক দক্ষ জনশক্তি হিসেবে সমাজের মূল স্রোতধারায় সম্পৃক্তকরণ ও দারিদ্র্য হ্রাসে এ কার্যক্রম বিশেষ অবদান রাখছে। এসব কার্যক্রমে শতকরা প্রায় ৫০ ভাগ নারী সুবিধা পাচ্ছে, যা নারী উন্নয়নে সরাসরি ভূমিকা রাখছে। |
| 1. সরকারি ব্যবস্থাপনায় সুবিধাবঞ্চিত শিশু সুরক্ষা
 | সুবিধাবঞ্চিত শিশুদের সুরক্ষা ও অধিকার নিশ্চিত করার লক্ষে তাদের আবাসন, খাদ্য, পরিধেয়, শিক্ষা, চিকিৎসা ব্যবস্থা নিশ্চিত করার মাধ্যমে সমাজে শিশুর অধিকার সুরক্ষিত হচ্ছে।  |
| 1. প্রতিবন্ধী ব্যক্তিদের অধিকার সংরক্ষণ, উন্নয়ন ও সেবা প্রদান
 | প্রতিবন্ধী ব্যক্তিদের বিশেষ চাহিদার প্রতি লক্ষ্য রেখে আবাসন সুবিধা, শিক্ষা ও প্রশিক্ষণ প্রদান এবং সহায়ক উপকরণ সরবরাহের মাধ্যমে তাদেরকে দক্ষ জনশক্তি হিসেবে সমাজের মূল স্রোতধারায় সম্পৃক্ত করা হচ্ছে। এ সকল কার্যক্রমে প্রতিবন্ধী নারীর অগ্রাধিকার থাকায় তাদের শিক্ষা, স্বাস্থ্য, ও নিরাপদ বাসস্থান নিশ্চিত হয়। ফলে তাদের সম্ভাব্য ক্ষতি ও ঝুঁকি হ্রাস পায়। |

**৬.0 নারী উন্নয়নে মন্ত্রণালয়/বিভাগের প্রধান কর্মকৃতি নির্দেশকসমূহের (KPI) অর্জন**

| **ক্রমিক** **নং** | **প্রধান কর্মকৃতি নির্দেশক (KPI)** | **পরিমাপের একক** | **২০20-২1** | **২০২1-২2** | **২০২2-২3** |
| --- | --- | --- | --- | --- | --- |
| ১. | বয়স্ক ভাতা (বেইজ লাইন 1,10,96,400 জন) | % | 39.7 | 44.2 | 51.4 |
| 2. | বিধবা ভাতা (বেইজ লাইন 51,32,093 জন)  | % | ৩৩.১ | ৩৯.৯ | ৪৮.২ |

বয়স্ক ভাতা কার্যক্রমে 50 শতাংশ নারীর অংশগ্রহণ বাধ্যতামূলক থাকায় একে KPI হিসেবে উল্লেখ করা হয়েছে।

**৭.0 নারী উন্নয়নে মন্ত্রণালয়/বিভাগের সাম্প্রতিক সময়ের উল্লেখযোগ্য সাফল্য**

সমাজকল্যাণ মন্ত্রণালয় 5৭.০১ লক্ষ ব্যক্তিকে বয়স্ক ভাতা, 2৪.75 লক্ষ জন নারীকে বিধবা ও স্বামী নিগৃহীতা ভাতা এবং ২৩ লক্ষ ৬৫ হাজার ব্যক্তিকে প্রতিবন্ধী ভাতা প্রদানের মাধ্যমে একটি কার্যকর সামাজিক নিরাপত্তা বেষ্টনী গড়ে তোলার উদ্যোগ নিয়েছে। বিধবা ও স্বামী নিগৃহীতা ভাতা প্রদানের ক্ষেত্রে শতভাগ এবং বয়স্ক ভাতা ও প্রতিবন্ধী ভাতা প্রদানের ক্ষেত্রে ন্যূনতম ৫০ ভাগ নারীর অন্তর্ভুক্তি বাধ্যতামূলক করা হয়েছে। এছাড়া সমাজসেবা অধিদপ্তরের শহর সমাজসেবা উন্নয়নমূলক বিভিন্ন প্রশিক্ষণ কেন্দ্রের মাধ্যমে মহিলাদের আর্থসামাজিক উন্নয়নে বিভিন্ন ট্রেডে বৃত্তিমূলক প্রশিক্ষণ দেয়া হয়ে থাকে। এ মন্ত্রণালয়ের অধীনে ৮০টি দক্ষতা উন্নয়ন প্রশিক্ষণ কেন্দ্র হতে ২০২১-২২ অর্থবছরে মোট ১৭,১১৮ জন প্রশিক্ষণার্থী প্রশিক্ষণ পেয়েছে, যার মধ্যে 7,648 জন অর্থাৎ শতকরা প্রায় 44.68 ভাগ নারী। প্রশিক্ষণপ্রাপ্ত নারীরা ঘরে বসেই সাংসারিক সকল দায়িত্ব পালনের পাশাপাশি নিজ নিজ পরিবারকে আর্থিকভাবে সহায়তা করছেন।

**৮.0 নারী উন্নয়নের লক্ষ্যমাত্রা অর্জনে প্রতিবন্ধকতাসমূহ**

* এপ্রিল ২০২৩ পর্যন্ত শনাক্তকৃত প্রতিবন্ধী ব্যক্তির মধ্যে ৩৮.৫ শতাংশ নারী প্রতিবন্ধী। এছাড়া বর্তমানে ভাতা ও উপবৃত্তিপ্রাপ্ত প্রতিবন্ধীর মধ্যে ৩৭.5 শতাংশ নারী। সে প্রেক্ষিতে প্রতিবন্ধী শনাক্তকরণসহ প্রতিবন্ধী নারীদের প্রতিবন্ধী সুরক্ষায় উপস্থিতি কম;
* যে সকল পরিবার প্রতিবন্ধী ব্যক্তিদের যত্ন নিচ্ছে, সে সকল পরিবারের জন্য একটি বিশেষ সামাজিক নিরাপত্তা কর্মসূচি গ্রহণের বিষয়ে ৮ম পঞ্চবর্ষিকী পরিকল্পনায় উদ্যোগ গ্রহণের নির্দেশনা প্রদান করা হলেও এ বিষয়ে কার্যকর উদ্যোগ গ্রহণ এখনো প্রক্রিয়াধীন;
* নারীর গড় আয়ু বেশি হলেও বয়স্ক ভাতাভোগীর মধ্যে নারী ভাতাভোগীর হার তুলনামূলকভাবে কম; এবং
* প্রাপ্ত বেসরকারি এতিমখানাসমূহে বছরে ১.1 লক্ষ শিশুকে ক্যাপিটেশন গ্রান্ট প্রদান করা হলেও তন্মধ্যে তুলনামূলক অধিকতর ঝুঁকিতে বালিকা এতিম শিশু সুবিধাভোগীর সংখ্যা শতকরা ১৫ ভাগেরও কম। দেশে পর্যাপ্ত বেসরকারি বালিকা এতিমখানা না থাকা একটি বড় চ্যালেঞ্জ।

**৯.0 ভবিষ্যৎ করণীয় সম্পর্কে সুপারিশ**

* প্রতিবন্ধিতা শনাক্তকরণসহ প্রতিবন্ধী ব্যক্তিদের জন্য সকল সামাজিক সুরক্ষা কার্যক্রমে নারীর অন্তর্ভুক্তি বৃদ্ধিতে বিশেষ উদ্যোগ গ্রহণ করা;
* প্রতিবন্ধী শিশুদের পরিবারকে নগদ অর্থ সহায়তা প্রদান সংক্রান্ত বিশেষ সামাজিক সুরক্ষা কার্যক্রম চালুর মাধ্যমে প্রতিবন্ধী শিশু প্রতিপালনকারী নারীদের সহায়তা প্রদান করা;
* বিধবা ভাতা কার্যক্রমের আওতা সম্প্রসারণ করা;
* সুবিধাবঞ্চিত ও সামাজিক অনাচারের শিকার কন্যাশিশুদের সামাজিক নিরাপত্তা প্রদানের আওতা সম্প্রসারণের লক্ষ্যে কন্যাশিশুদের জন্য কমিউনিটিভিত্তিক শিশু-সুরক্ষা কর্মসূচি গ্রহণ করা; এবং
* নারী উন্নয়নে গৃহীত চলমান কার্যক্রম বা প্রকল্পসমূহের ফলাফল বা প্রভাব মূল্যায়নের লক্ষ্যে একটি সমন্বিত ও মানসম্মত পরিমাপক (indicator) চালু করা।